Forslag til Rådets beslutning om de nationale myndigheders høring af Den Europæiske Centralbank om udkast til retsforskrifter (98/C 118/07) KOM(97) 725 endelig udg. - 98/0056(CNS)

(Forelagt af Kommissionen den 20. februar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 105, stk. 4, og artikel 106, stk. 6, samt artikel 4 og 42 i statutten for ESCB og ECB,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra [Den Europæiske Centralbank] [Det Europæiske Monetære Institut] (1),

ud fra følgende betragtninger:

(1) Den Europæiske Centralbank, herefter benævnt ECB, oprettes, så snart dens direktion er udnævnt;

(2) ifølge traktaten skal ECB høres af de nationale myndigheder om ethvert udkast til retsforskrift inden for sit kompetenceområde; Rådet fastsætter rammerne og betingelserne for denne høring;

(3) de nationale myndigheders høringspligt berører ikke disse myndigheders ansvar på de områder, der er underlagt denne bestemmelse; medlemsstaterne hører ECB om ethvert udkast til retsforskrift inden for dens kompetenceområder i overensstemmelse med traktatens artikel 105, stk. 4; listen over særlige emner i denne beslutnings artikel 2 er ikke udtømmende; artikel 2, sjette led, i denne beslutning berører ikke den nuværende kompetencefordeling for foranstaltninger vedrørende tilsyn med kreditinstitutter og det finansielle systems stabilitet;

(4) ESCB's monetære funktioner og transaktioner er fastlagt i statutten for ESCB og ECB; de deltagende medlemsstaters centralbanker udgør en integreret del af ESCB og skal udføre deres funktioner i overensstemmelse med ECB's retningslinjer og instrukser; i ØMU's tredje fase hører de ikke-deltagende medlemsstaters myndigheder ECB om udkast til retsforskrifter om pengepolitiske instrumenter;

(5) så længe nogle medlemsstater ikke deltager i ESCB's monetære politik, vedrører denne beslutning ikke beslutninger truffet af disse medlemsstaters myndigheder i forbindelse med gennemførelsen af deres monetære politik;

(6) høring af ECB må ikke unødigt forlænge medlemsstaternes vedtagelsesprocedurer for udkast til retsforskrifter; dog skal de frister, som gælder for ECB's afgivelse af udtalelse, give ECB mulighed for at behandle de tekster, der forelægges banken, med den fornødne omhu; i særlige behørigt begrundede hastetilfælde, der f.eks. kan skyldes markedernes følsomhed, kan medlemsstaterne fastsætte en frist på under en måned; navnlig i sådanne tilfælde bør der finde en dialog sted mellem de nationale myndigheder og ECB, så begge parters interesser kan blive tilgodeset;

(7) i overensstemmelse med protokol nr. 11, punkt 5 og 8, finder denne beslutning ikke anvendelse på Det Forenede Kongerige, hvis og så længe Det Forenede Kongerige Storbritannien og Nordirland ikke deltager i tredje fase;

(8) fra datoen for oprettelsen af ECB til påbegyndelsen af tredje fase hører de nationale myndigheder ECB, jf. Rådets beslutning 93/717/EF og traktatens artikel 109 L, stk. 2 -

VEDTAGET FØLGENDE BESLUTNING:

Artikel 1

1. I denne beslutning forstås ved:

»deltagende medlemsstat« en medlemsstat, som har indført den fælles valuta i overensstemmelse med traktaten;

»udkast til retsforskrifter« alle bestemmelser, som bliver retligt bindende og finder generel anvendelse på en medlemsstats område og fastlægger regler for et ubegrænset antal tilfælde og er rettet til et ubegrænset antal fysiske eller juridiske personer.

2. Udkast til retsforskrifter som defineret i stk. 1 omfatter ikke udkast til bestemmelser, der udelukkende har til formål at gennemføre eller fortsætte implementeringen af fællesskabsdirektiver i medlemsstaternes lovgivning.

Artikel 2

1. Medlemsstaternes myndigheder hører ECB om ethvert udkast til retsforskrift inden for dens kompetenceområder i henhold til traktaten og navnlig om:

- valutaforhold

- betalingsmidler

- de nationale centralbanker

- indsamling, bearbejdelse og udbredning af monetære og finansielle statistikker samt bank-, betalingssystems- og betalingsbalancestatistikker

- clearing- og betalingssystemer

- regler for finansielle institutioner, for så vidt de påvirker de finansielle institutioner og de finansielle markeders stabilitet.

2. Ud over bestemmelserne i ovenstående stykke hører myndighederne i de ikke-deltagende medlemsstater ECB om ethvert udkast til retsforskrifter om pengepolitiske instrumenter.

3. Straks efter modtagelsen af et udkast til retsforskrifter underretter ECB de nationale myndigheder, der hører banken, om, hvorvidt udkastet efter ECB's opfattelse ligger inden for dens kompetenceområde.

Artikel 3

1. De nationale myndigheder, som udarbejder udkast til retsforskrifter, kan, hvis de finder det nødvendigt, give ECB en frist til at afgive udtalelse, som skal være på mindst en måned fra den dato, hvor formanden for ECB modtager meddelelse herom.

2. I særlig hastende tilfælde kan fristen være kortere. I så fald skal den myndighed, der hører ECB, begrunde sagens hastende karakter.

3. ECB kan i god tid anmode om, at fristen forlænges med op til fire uger. Denne anmodning kan ikke ubehørigt afvises af den myndighed, der hører ECB.

4. Når fristen er udløbet, forhindrer en manglende udtalelse ikke den nationale myndighed, der hører ECB, i at gå videre med sagen. Hvis ECB's udtalelse modtages efter fristens udløb, sikrer medlemsstaterne dog, at de myndigheder, der er nævnt i artikel 4, gøres bekendt med den.

Artikel 4

Medlemsstaterne træffer de nødvendige foranstaltninger for at sikre, at denne beslutning efterleves. Med henblik herpå sikrer de, at ECB høres på et passende tidspunkt, så den myndighed, der tager initiativ til et udkast til retsforskrift, får forelagt ECB's udtalelse, inden den træffer afgørelse om indholdet, og at ECB's udtalelse forelægges for den vedtagende myndighed, hvis der er tale om en anden myndighed end den, der udarbejdede de pågældende retsforskrifter.

Artikel 5

1. Denne beslutning træder i kraft den 1. januar 1999.

2. Beslutning 93/717/EF ophæves med virkning fra den 1. januar 1999.

Artikel 6

Denne beslutning er rettet til medlemsstaterne.

(1) Hvis høringen finder sted inden oprettelsen af ECB, høres EMI, jf. EF-traktatens artikel 109 F, stk. 8.